*PRAHA. *Leijonien päävalmentaja Kari Jalonen kertoi keskiviikkoiltana, että Kansainvälisen Jääkiekkoliiton tahot ovat pyytäneet Suomelta anteeksi Leo Komarovin väärin perustein tuomittua ulosajoa. Komarov lensi suihkuun tiistain Venäjä-ottelussa taklattuaan Jevgeni Medvedeviä. Suomalainen ei saanut tilanteesta pelikieltoa.

- He ovat myöntäneet virheensä. Mehän tarvitsemme rehellisen ja oikeudenmukaiset tuomiot pelissä. Se on ainut, miten pystymme toimia. Se on meille luvattu ja asia on loppuun käsitelty, Jalonen sanoi saavuttuaan Prahan areenan uumeniin.

Jalonen kritisoi vahvasti tiistain ottelun jälkeen toimintatapaa, jossa molemmat tuomari ovat samasta maasta. Torstain puolivälieräottelun tuomaristosta Jalosella ei ollut vielä tietoa.

- Ei ole kerrottu. Toivottavasti eivät ole samasta maasta.

Suomi – Tshekki torstaina kello 21.15 alkaen.